Matriekmeisies met byl doodgekapArgieffoto bloot ter illustrasie. (Foto: SAPD/Facebook) ’n KwaZulu-Natalse gemeenskap “sukkel om te slaap” nadat twee plaaslike matriekmeisies met ’n byl doodgekap is. Die gru-aanval het hom verlede week in die meisies se huurhuis in die Ngwangwane-nedersetting in die suide van KwaZulu-Natal afgespeel. ’n Verdagte is die naweek met behulp van sy eie pa in hegtenis geneem. Die jong man het egter later met uitwysings op die toneel waar een van die meisies se verminkte liggame gevind is, van die polisie probeer vlug. Hy is intussen weer aangekeer. Nonhlanhla Khoza, LUR vir maatskaplike ontwikkeling in KwaZulu-Natal, sê ’n jong man in sy twintigs het verlede week in die vroeë oggendure toegang tot die tienermeisies se huis in wyk 8 verkry en hulle met ’n byl aangeval. Die meisies se ledemate is tydens die aanval afgekap. Die een tiener se verminkte liggaam is in die huis gevind. Die ander se liggaam is later sowat 5 km van die huis af aangetref. Die verdagte is Maandag na dié toneel geneem om uit te wys waar hy die meisie se liggaam gestort het. Die jong man het egter op die toneel in die rivier gespring en oorgeswem in ’n poging om inhegtenisneming te ontduik. Die polisie se honde-eenheid is ontbied en die verdagte is later in ’n plaaslike St. Johns Apostolic Faith Mission-kerkhuis opgespoor waar hy weggekruip het. Mthobisi Dlamini, wyk 8-raadslid, sê die gemeenskap van Ngwangwane is in absolute skok. “Ons is so geskok en die gemeenskap wou die reg in eie hande neem, maar ons kon hulle kalmeer. Ons is bly dat die pa van die verdagte ’n rol gespeel het om te verseker dat sy seun in hegtenis geneem word.” Volgens Dlamini is daar baie leerders uit naburige wyke en munisipaliteite wat huise in die omgewing huur om naby aan die plaaslike skole te wees. “Ons het nog nooit so ’n aaklige voorval beleef nie. Ons het nie geslaap sedert hierdie voorval gebeur het nie, want ons was bekommerd dat die misdadigers weer sou toeslaan. “Die feit dat die polisie hierdie man in hegtenis geneem het, het ons egter gelukkig gemaak.” Khoza het ook met afgryse op die moorde reageer. “Dit maak ons seer dat hierdie jong vroue só moes sterf. Die aanval op weerlose leerders is totaal afskuwelik en ’n weerspieëling van die ergste vorm van misdadigheid en agteruitgang van morele waardes.” Die LUR het die moorde voorts as “afskuwelik en siek” bestempel. “Dit is baie pynlik dat ons Vrouemaand met so ’n aaklige voorval moes begin. Ons vind troos daarin dat wetstoepassingsagentskappe die verdagte vinnig in hegtenis geneem het, al het hy die gereg probeer ontduik. “Die feit dat die polisie nie geslaap het toe die verdagte in die rivier gespring het nie, behoort baie vertroue by die gemeenskap in te boesem dat hy gevonnis sal word en tronkstraf sal uitdien.”